Բաղիշ Հովսեփյան

Բաղիշ Արշակի Հովսեփյան (), հայ արձակագիր։ ԽՍՀՄ գրողների միության անդամ 1957 թվականից։ ԽՄԿԿ անդամ 1942 թվականից։

 Կենսագրություն 
Բաղիշ Հովսեփյանը ծնվել է Հայաստանի Մարտունու շրջանի (Գեղարքունիքի մարզ) Ներքին Ալուչալու (այժմ՝ Արծվանիստ) գյուղում։ Դպրոցն ավարտելուց հետո 1938-1940 թվականներին ուսուցչություն է արել հայրենի գյուղում, 1940-1943 թվականներին ծառայել խորհրդային բանակում, մասնակցել Հայրենական մեծ պատերազմին։ Վերադառնալուց հետո որոշ ժամանակ աշխատել է Մարտունու շրջանային թերթում։ 1950 թվականին ավարտել է ԵՊՀ բանասիրական ֆակուլտետը։ 1950 թվականից պատասխանատու աշխատանք է կատարել Հայաստանի Գրողների միությունում և «Գրական թերթի» ու «Սովետական գրականություն» ամսագրի խմբագրություններում, վարել է ՀԳՄ Սևանի ավազանի բաժանմունքի պատասխանատու քարտուղարի պաշտոնը։

Հովսեփյանի հոգեբանական-ռեալիստական բնույթի գործերում արտացոլվել են ծննդավայրը, պատերազմն (որի մասնակիցն էր) ու հետպատերազմյան տարիները («Սևան», 1958, պատմվածքներ, «Սերմնացանները չվերադարձան», 1962, վեպ, «Դու հասկացա՞ր ինձ», 1971, վեպ)։

 Երկեր 
 Ընտիր երկեր, 2 հատորով, հատոր 1, Երևան, 1987։
 Ընտիր երկեր, 2 հատորով, հատոր 2, Երևան, 1988։
 Ընտիր երկեր, Երևան, 1975, 600 էջ։
 Դու հասկացա՞ր ինձ /գրքում տեղ են գտել «Սերմնացանները չվերադարձան» և «Դու հասկացա՞ր ինձ» վեպերը/, Երևան, 1971։
 Զանգակ ձիուկը, Երևան, 1968, 16 էջ։
 Սերմնացանները չվերադարձան, Պէյրութ, 1963, 362 էջ։
 Սերմնացանները չվերադարձան /վեպ/, Երևան, 1962, 295 էջ։
 Սևան /պատմվածքների ժողովածու/, Երևան, 1958, 244 էջ։
 «Դու հասկացա՞ր ինձ» վեպ, «Անտարես», 2020
 «Սերմնացանները չվերադարձան» վեպ, «Անտարես», 2020

 Ծանոթագրություններ 

 Գրականություն 
 Հայկ Խաչատրյան, Գրական տեղեկատու, Երևան, 1986, էջ 318-319։

Կատեգորիա:Հայ արձակագիրներ
Կատեգորիա:Հայրենական մեծ պատերազմի հայ մասնակիցներ
Կատեգորիա:ԽՍՀՄ գրողների միության անդամներ